
BIROUL COOPERARE internă şi INTERNAŢIONALĂ
Raport

privind activităţile desfăşurate de Municipiul Timişoara în cadrul reţelei europene Eurocities

Municipiul Timişoara a aderat la reţeaua Eurocities, în calitate de membru asociat, în anul 2000. Începând cu data de 1 ianuarie 2007, data aderării României la Uniunea Europeană, Municipiul Timişoara a devenit membru cu drepturi depline al reţelei Eurocities.

În cadrul Primăriei Municipiului Timişoara au fost desfăşurate diverse activităţi care decurg din calitatea de membru a Municipiul Timişoara în Eurocities – reţeaua principalelor oraşe europene.
Dintre acestea menţionăm: 
· transmiterea către direcţiile/serviciile/birourile din cadrul instituţiei  de  informaţii privind calendarul principalelor evenimente şi activităţi ale Eurocities, programele de finanţare existente la nivelul Uniunii Europene etc.;
· transmiterea către direcţiile/serviciile/birourile din cadrul instituţiei  a propunerilor de proiecte primite din partea oraşelor membre ale reţelei Eurocities;
· completarea şi transmiterea unor chestionare, studii, sondaje şi consultări privind diverse problematici de interes pentru oraşe; 
· participarea la diverse evenimente organizate de Eurocities;
· iniţirea demersurilor pentru participarea Municipiului Timişoara în calitate de partner în cadrul unor proiecte europene;
· iniţirea demersurilor şi participarea la diverse iniţiative europene propuse de Eurocities;
· implementarea măsurilor asumate prin aderarea la diverse iniţiative europene;

· iniţierea unor demersuri pentru includerea municipiului în grupuri tematice/forumuri ale reţelei Eurocities;
· îmbunătăţirea comunicării şi a modalităţilor de lucru cu departamentele din cadrul instituţiei etc.
Informaţii privind activităţile şi evenimentele organizate

De la Eurocities au fost primite informaţii privind principalele activităţi şi evenimente organizate de Eurocities - conferinţe, seminarii şi workshop-uri - şi alte informaţii de interes pentru oraş, care au fost transmise către direcţiile/serviciile/birourile din cadrul instituţiei . 

Spre exemplu, am fost informaţi despre dezbaterea privind „Planul de Acţiune al Uniunii Europene cu privire la Mobilitatea Urbană”, organizată de către Eurocities şi Parlamentul European. Această dezbatere a fost provocată de întârzierea publicării Planului de Acţiune de către Comisiei Europeană. Ca urmare a discuţiilor, atât Eurocities cât şi Parlamentul European au presat Comisia Europeană să publice Planul de Acţiune şi i-au cerut să ia un set coerent de iniţiative care să optimizeze finanţările venite din partea Uniunii pentru un transport urban durabil, să promoveze o abordare mai integrată a planificării transportului urban, să respecte principiul subsidiarităţii.

Participare la conferinţe şi evenimente

Ca urmare a invitaţiilor la diverse conferinţe primite din partea Eurocities, s-a dat curs câtorva dintre acestea.

În perioada 24-27 octombrie 2001, dl. Dan Radoslav, consilier municipal, s-a deplasat la Barcelona, în Spania, pentru a participa la Conferinţa şi Adunarea Generală Anuală a Eurocities.
În perioada 20 noiembrie – 1 decembrie 2002, o delegaţie a Municipiului Timişoara, din care au f[cut parte: dl. Dan Radoslav şi dl. Eugen Dogariu, consilieri municipali, s-a deplasat la Barcelona, în Spania, pentru a participa la Conferinţa şi Adunarea Generală Anuală a Eurocities.

În perioada 20 - 23 noiembrie 2003, o delegaţie a Municipiului Timişoara, din care au făcut parte: dl. Călin Vasile Vasi, dl. Valentin Moldovan, d-na Eva Forika, d-na Gabriela Oanea, d-na Felicia Plugaru, dl. Petru Popuţe, dl. Dorin Popovici şi dl. Sandu Paul Costin, consilieri municipali, s-a deplasat la Nis, în Serbia, pentru a participa la o Conferinţă a Eurocities.

În perioada 25 – 30 noiembrie 2003, dl. primar Gheorghe Ciuhandu, s-a deplasat în oraşul Porto din Portugalia, pentru a participa la Forumul Primarilor din cadrul Conferinţei şi Adunării Generale a Eurocities.

Menţionăm că au fost primite mai multe invitaţii de participare la conferinţe pe diverse teme. Nu s-a participat întrucât cheltuielile de participare erau foarte mari (transport, cazare, mese, diverse taxe - între 1.000 şi 2.000 euro / conferinţă / participant).

Chestionare, studii, sondaje şi consultări
De asemenea, departamentele specializate din cadrul instituţiei au completat mai multe chestionare şi studii vizând problematici de interes comun pentru oraşele membre, care au fost transmise Eurocities pentru a fi incluse în documentele-cadru europene sau folosite pentru elaborarea unor ghiduri de bune practici.
Prin intermediul Eurocities, am fost contactaţi de Departamentul de Planificare Urbană şi Regională din cadrul Universităţii Tehnice din oraşul Istanbul, din Turcia, pentru a completa un chestionar privind relaţiile cu oraşele înfrăţite şi percepţia acestora, în cadrul proiectului „The role of network of cities in cultural dialogue” (Rolul reţelelor de oraşe în dialogul cultural), finanţat în cadrul programului european PC6.

De asemenea, prin intermediul reţelei Eurocities, am fost contactaţi de Facultatea de Transport din cadrul Universităţii de Ştiinţe Economice din oraşul Katowice, din Polonia, pentru a completa un chestionar pentru realizarea unui proiect de cercetare intitulat „Tariff modelling for collective urban transport - TariffCUT” (Modelarea tarifelor pentru transportul public urban). 
Studiul a comparat bunele practici care determină preţul la transportul urban şi a cuprins cele mai mari 105 oraşe din Europa, incluzând şi oraşul Timişoara.

Având în vedere că în toate statele membre Directiva cadru privind apa este în curs de implementare, Eurocities a iniţiat realizarea unui studiu de determinare a impactului acestei Directive asupra managementului apelor în marile oraşe în vederea evaluării de către Comisia Europeană.  Scopul studiului a fost de a stabili problemele cheie ale apei din fiecare oraş membru, iar pe baza datelor obţinute Eurocities să facă lobby în faţa instituţiilor europene pentru găsirea de soluţii în privinţa apelor urbane. Municipiul Timişoara a primit un „Chestionar cu privire la problema apelor urbane”, care a fost completat de regia Aquatim.
Eurocities a iniţiat şi completarea unui „Chestionar cu privire la problema zgomotului”, luând în considerare Directiva privind Zgomotul din Mediul Înconjurător 2002/49/EC emisă de către Comisia Europeană cu scopul de a face o inventariere a persoanelor expuse la zgomot în Europa şi în consecinţă de a combate zgomotul prin luarea de măsuri pentru diminuarea zgomotului la nivel local, regional, naţional, precum şi european. Directiva privind Zgomotul şi-a legat propriile obiective de reducerea la sursă a zgomotului prin implementarea unor limite mai severe pentru vehicule, avioane, tramvaie, trenuri şi echipamente de exterior. În acest scop, în timpul unei întâlniri a Grupului de Lucru pe Zgomot al EUROCITIES membrii săi au decis să pregătească un chestionar pentru membrii reţelei EUROCITIES pentru a avea indicii clare în privinţa a ceea ce trebuie făcut pe viitor pentru soluţionarea problemei zgomotului. Municipiul Timişoara a răspuns chestionarului informaţiile fiind furnizate de către Direcţia de Mediu.

Primăria Municipiului Timişoara a fost contactată de către Forumul de Mediu al Eurocities pentru a participa la sondajul „Şase provocări cheie privind mediul în anul 2009”, la iniţiativa oraşului Sheffield din Marea Britanie. Luând în considerare actuala situaţie financiară, Forumul de Mediu a dorit să reactualizeze informaţiile deţinute în urma sondajelor efectuate în anii trecuţi şi în acest fel să vadă pe ce se vor concentra acţiunile oraşelor membre Eurocities. Răspunsurile au fost analizate şi prezentate la întâlnirea din cadrul Forumului de Mediu din 16-17 martie de la Viena. Municipiul Timişoara a răspuns sondajului informaţiile fiind furnizate de către Direcţia de Mediu.

Grupurile de Lucru „Oraşe Curate” şi „Deşeuri” au solicitat membrilor Eurocities să completeze un „Chestionar privind practicile de colectare a deşeurilor”.  Prin  această colaborare cele două grupuri de lucru ale Forumului de Mediu au dorit să identifice bune practici şi să faciliteze schimburi de informaţii în domeniul deşeurilor. Grupul de Lucru „Oraşe Curate” ţinteşte să crească conştientizarea publicului şi să promoveze o schimbare comportamentală pozitivă cu privire la problemele de mediu ale oraşelor, iar grupul de Lucru „Deşeuri” să examineze cerinţelele legislaţiei cu privire la prevenirea şi reciclarea deşeurilor. Chestionarele completate au fost analizate şi apoi prezentate în cadrul întâlnirii Forumului de Mediu de la Viena. Municipiul Timişoara a completat chestionarul privind practicile de colectare a deşeurilor, informaţiile fiind furnizate de către Serviciul Salubritate din cadrul Direcţiei Edilitare.

Un alt chestionar lansat de Eurocities a vizat impactul pe care îl are criza economică asupra oraşelor sale membre şi măsurile de combatere care au fost luate de către acestea. Chestionarul a acoperit următoarele aspecte: severitatea impactului crizei în ceea ce priveşte pierderea locurilor de muncă, finalizarea proiectelor, reducerea investiţiilor, reducerile bugetare; instrumentele folosite pentru contracararea efectelor crizei, de ex modificări ale proiectelor, creşterea cooperării cu celelalte niveluri de guvernare; dacă s-au folosit instrumente furnizate de către Planul de Redresare Economică al Comisiei Europene sau alte instrumente, precum creşterea ajutorului de stat, Fondul European de Adaptare la Globalizare şi dacă nu s-au folosit, de ce nu s-au folosit. 
Rezultatele chestionarului au fost folosite atât pentru documentarea discuţiilor purtate în cadrul Forumului de Dezvoltare Economică de la Gijon, din perioada 25-27 martie 2009, cât şi în activitatea pe termen lung a Eurocities cu privire la oraşe şi criza financiară.
Eurocities a iniţiat şi diverse consultări în rândul oraşelor membre, lansate de către instituţiile europene, prin intermediul multiplelor căi de comunicare de care dispune. 
Una dintre consultările primite este cea iniţiată de Comitetul Regiunilor, organism consultativ al Uniunii Europene, prin care dorea să obţină date cu privire la viitorul strategiilor de dezvoltare şi ocupare a forţei de muncă, ale autorităţilor locale şi regionale, după 2010. Rezultatele consultării au fost prezentate şi discutate la Bruxelles în timpul Săptămânii Zilelor Deschise din 5-8 octombrie 2009 şi vor alimenta mesajul politic pe care Comitetul Regiunilor îl va adresa Consiliului European din primăvara lui 2010, când se va lua decizia finală cu privire la viitorul Strategiei de la Lisabona. 

De asemenea, ne-a fost transmisă invitaţia de a participa la consultarea iniţiată de către Comisia Europeană  cu privire la incluziunea financiară, şi anume asigurarea accesului la un cont bancar de bază. Această consultare a colectat date cu privire la modul în care incluziunea financiară poate fi îmbunătăţită şi cum se poate asigura cel mai bine ca fiecare cetăţean să aibă acces la un cont bancar de bază. 

În 2009, oraşul Brighton & Hove, un nou membru al Eurocities, a solicitat oraşelor membre prin intermediul reţelei, completarea unui chestionar cu privire la parcurile auto. Problema sesizată de noul membru este faptul că în general nimeni nu este răspunzător individual pentru parcurile auto ale oraşelor, ceea ce duce la pierderea a numeroase oportunităţi şi, de asemenea, la probleme de mediu. Municipiul Timişoara a furnizat informaţiile solicitate prin intermediul Direcţiei Drumuri şi Transporturi din cadrul Primăriei Municipiului Timişoara. 

Programe de finanţare

De asemenea, de la Eurocities au fost primite informaţii privind posibilităţile de finanţare oferite de programele europene în domenii diverse de activitate de interes pentru oraşe, care au fost transmise către departamentele din cadrul instituţiei. 
Dintre acestea amintim:

· informare privind posibilităţile de finanţare în cadrul unor programe de învăţare pe toată durata vieţii - Leonardo da Vinci – Educaţie Vocaţională Iniţială şi Continuă şi Instruire şi  Grundtvig – Educaţia Adulţilor;

· informări privind posibilităţile de finanţare iniţiate de Directoratul General  Justiţie, Libertate şi Securitate al Comisiei Europene: Prevenirea Consumului de Droguri şi Informare, Drepturi Fundamentale  & Cetăţenie, DAPHNE III – Prevenirea si combaterea violentei; 

· Programul Competitivitate şi Inovare (CIP)  pentru „Reţelele de Achiziţii Publice în sprijinul Iniţiativei „Lead Market”: încurajarea cererii de bunuri şi servicii inovative”;
· Programul CIUDAD  pentru Cooperare în domeniul dezvoltării şi dialogului urban;

· DAPHNE – Drepturi Fundamentale - Sănătate – IEE: DAPHNE – proiecte pentru prevenirea combaterii violenţei împotriva femeii, copiilor şi a tinerilor, Drepturi Fundamentale şi Cetăţenie – proiecte pentru combaterea rasismului, protejarea copiilor şi promovarea participării democratice, Acţiunile Comunităţii în domeniul Sanătăţii – proiecte pentru promovarea sănătăţii publice şi îmbunătăţirea ocrotirii sănătăţii;  

· Energie Inteligentă pentru Europa – proiecte legate de eficienţa energetică şi de sursele de energie regenerabilă;  

· Programul PROGRESS pentru promovarea calităţii serviciilor sociale de interes general, ocuparea forţei de muncă şi protecţia socială;
· Programul Life+ - Politica de Mediu şi Guvernare;
· FP7 – Programul „Capacităţi” cu privire la „Schimburi şi cooperare între actorii locali privind  cultura ştiinţifică” – Regiuni ale Cunoaşterii – Mediu şi Eficienţa energetică a clădirilor; 
· EuropeAid – Program tematic de cooperare cu ţările în curs de dezvoltare în domeniul migraţiei şi azilanţilor;
· CIVITAS – măsuri de transport durabil în oraşe etc.
Propuneri de proiecte

O altă categorie de informaţii primite din partea Eurocities au reprezentat-o propunerile de proiecte primite din partea oraşelor membre ale reţelei Eurocities pentru implicare în cadrul unor reţele transnaţionale, care au fost transmise către departamentele competente pentru analiză. În urma primirii unor asemenea propuneri, au fost iniţiate demersuri pentru participarea Municipiului Timişoara în calitate de partner în cadrul câtorva proiecte europene. 

Prin intermediul reţelei Eurocities am fost contactaţi de Primăria oraşului Veneţia, din Italia, pentru a participa în calitate de partener, alături de alte oraşe europene, la proiectul „Cities against discrimination working for the inclusion of migrants” (Oraşe împotriva discriminării, cooperând pentru integrarea imigranţilor), propus spre finanţare în cadrul programului european INTERREG IIIB CADSES. În cadrul fazei pregătitoare a proiectului, în perioada 28 mai – 2 iunie 2003, reprezentanţi ai Municipiului Timişoara s-au deplasat la  Veneţia, pentru a participa la o întâlnire transnaţională cu partenerii proiectului. Activităţile în cadrul proiectului au continuat şi în 2004.
De asemenea, prin intermediul Eurocities am fost contactaţi de Primăria oraşului Udine, din Italia, pentru a participa în calitate de partener, alături de alte oraşe europene, la proiectul „M.O.D.U.S. – Modern and Innovative Developping Strategies for Revitalising Urban and Suburban Areas” (Strategii Moderne şi Inovatoare de Dezvoltare a Marketing-ului pentru Revitalizarea Zonelor Urbane şi Periurbane), propus spre finanţare în cadrul programului european INTERREG IIIB CADSES. 

Tot prin intermediul Eurocities am fost contactaţi de Primăria oraşului Venezia, din Italia, pentru a participa în calitate de parteneri, alături de alte oraşe europene, la proiectul „WeCare”, propus spre finanţare în cadrul programului european INTERREG IIIB CADSES. 

Prin intermediul Eurocities am fost contactaţi de Departamentul Dezvoltare Strategică şi Integrare Europeană din cadrul Primăriei oraşului Varşovia, din Polonia, pentru a participa în calitate de parteneri, alături de Fundaţia culturală DOM din Varşovia, iniţiatorul proiectului, la proiectul „Baroque Forum Europe” (Forumul Baroc Europa), propus spre finanţare în cadrul programului european Cultura 2000. 

Unul dintre proiectele propuse de Forumul de Mobilitate din cadrul reţelei Eurocities a fost proiectul „NICHES+: Concepte inovative pentru transportul urban”, finanţat prin Programul Cadru 7 al DG pentru Cercetare (Comisia Europeană). Misiunea NICHES+ era promovarea măsurilor inovative pentru realizarea unui transport urban mai eficient şi mai durabil fiind stabilit un set de concepte inovative structurate în arii tematice şi dezvoltate linii directoare pentru o implementare de succes. 
Un alt proiect care a prezentat interes pentru Municipiul Timişoara a fost cel propus de oraşul Ghent din Olanda, primit prin intermediul Eurocities, de cooperare în domeniul eGuvernării prin schimburi de experientă şi bune practici, cu finanţare în cadrul programului european INTERREG IVC. 
De asemenea, prin intermediul Eurocities, Primăria Municipiului Timişoara a fost contactată de Primăria oraşului Istanbul din Turcia pentru a participa în calitate de partener la proiectul intitulat “Training of Municipal Police / Instruirea Poliţiei Municipale”, finanţat în cadrul Programului de Învăţare pe tot parcursul vieţii - Leonardo da Vinci, prin care se urmăreşte dezvoltarea educaţiei şi instruirii vocaţionale pentru forţele poliţiei comunitare. 

Un alt proiect proiect este cel propus de oraşul Almeria din Spania, care avea ca scop formarea unui grup de lucru pentru implementarea prevederilor „Cartei de la Leipzig”, finanţat în cadrul programului european Urbact, prioritatea 2 - Guvernare şi Planificare Urbană. „Carta de la Leipzig” este un pas înainte spre o agendă a „Politicii oraşelor mari europene”, iar prin adoptarea acestui document Uniunea Europeană recunoaşte rolul important pe care îl au oraşele în problematica socială, culturală şi economică. 
Aderarea la diverse iniţiative europene
În cadrul departamentelor instituţiei au fost derulate activităţi pentru participarea Municipiului Timişoara la diverse iniţiative europene propuse de Eurocities, precum „Carta Europeană pentru Siguranţă Rutieră”, „Declaraţia  privind  Schimbările Climatice”, „Carta Velo-City 2009” etc. şi pentru implementarea măsurilor asumate prin acestea.

În perioada 16-22 septembrie 2002, ca urmare a unei scrisori de informare primite din partea Eurocities, Primăria Municipiului Timişoara a organizat „Săptămâna Mobilităţii Europene” şi „Ziua fără maşini”. De atunci, acţiunea este organizată în fiecare an, fie de Primăria Municipiului Timişoara, fie de Agenţia Judeţeană de Mediu, fie de diverse organizaţii neguvernamentale în colaborare cu diverse instituţii din oraş.

În cursul anului 2007, Municipiul Timişoara a aderat la „Carta Europeană pentru Siguranţă Rutieră”, iniţiată de către Comisia Europeană. Prin Cartă, oraşele semnatare ale Cartei s-au angajat să îmbunătăţească siguranţa rutieră prin dezvoltarea şi implementarea unor măsuri specifice în domeniu la nivel european.

„Carta Europeană pentru Siguranţă Rutieră” este parte integrantă a Planului de Acţiune pentru Siguranţa Rutieră lansat de Comisia Europeană pentru perioada 2007 - 2010, cu obiectivul ambiţios de a contribui la reducerea cu 50% a numărului de accidente rutiere pe drumurile europene, până în anul 2010. Carta se adresează autorităţilor publice, societăţii civile şi companiilor şi reprezintă o oportunitate unică de a pune în practică acţiuni directe şi decisive pentru reducerea numărului de victime provocate de accidentele rutiere, pentru a evalua rezultatele şi a împărtăşi idei şi acţiuni de succes. Până în prezent, peste 1100 de entităţi din întreaga Europă au semnat Carta şi şi-au asumat angajamente care aduc soluţii concrete la problemele de siguranţă rutieră pe care le întâlnesc în viaţa şi activitatea cotidiană.
În cursul anilor 2008 şi 2009, Direcţia Drumuri şi Transporturi din cadrul Primăriei a implementat măsurile pe care şi le-a asumat Municipiul Timişoara prin semnarea „Cartei Europene pentru Siguranţă Rutieră”. 

În cursul anului 2009, Municipiul Timişoara a semnat „Declaraţia privind  Schimbările Climatice”. Până în prezent, printre semnatarii Declaraţiei se numără peste 70 de oraşe, iar un număr important de alte oraşe şi-au exprimat intenţia de a se alătura grupului de semnatari.

Această Declaraţie a fost elaborată de către Grupul de Lucru pentru Energie şi Schimbare Climatică, prezidat de către oraşul-metropolă Nantes şi reprezintă un angajament politic în acest domeniu al Primarilor şi Liderilor din reţeaua Eurocities. Declaraţia subliniază rolul jucat de către oraşe în combaterea schimbărilor climatice şi a capacităţii lor de a coordona implementarea măsurilor de reducere şi de adaptare şi, de asemenea, accentuează nevoia unor politici publice coerente de abordare eficientă a schimbărilor climatice pe termen lung, mai ales în ceea ce priveşte problematica fondurilor. 
Angajamentele asumate prin semnarea declaraţiei vor fi incluse în Strategia privind schimbările climatice, care în prezent este elaborată de Municipiul Timişoara şi vor fi puse în aplicare prin Direcţia de Mediu a Primăriei. 

La iniţiativa oraşelor Sevilla, Copenhaga, Bruxelles, Regio-Emilia, Varna, Tartu şi Budapesta, în luna mai 2009, la Bruxelles, în cadrul Conferinţei Velo-City a avut loc ceremonia de semnare a „Cartei Velo-City 2009”. Prin semnarea acestei Carte, oraşele s-au angajat să investească în politica ciclismului ca parte integrantă a mobilităţii urbane, Carta fiind în acelaşi timp şi un apel către Uniunea Europeană de a promova ciclismul urban. În plus, semnatarii acestei Carte fac apel către toate autorităţile din lumea întreagă, la toate nivelurile, de a promova ciclismul şi de a încorpora ciclismul în toate domeniile politice (sănătate, urbanism, managementul oraşelor, economie, mobilitate şi trafic, timp, liber, sport, turism). Numeroase oraşe europene s-au alăturat acestei iniţiative, printre oraşele semnatare numărându-se şi Municipiul Timişoara.

Comisia Europeană a lansat recent o serie de acţiuni pe tema „Anul European 2010 pentru Combaterea  Sărăciei şi Excluziunii Sociale”, una dintre aceste acţiuni fiind o întâlnire cu diverşi beneficiari. Întâlnirea a furnizat reţelelor cheie de la nivelul Uniunii Europene o actualizare a pregătirilor pentru anul 2010 şi feedback cu privire la activităţile planificate de către aceste reţele. La nivel naţional, în anul 2010 aceste activităţi vor fi coordonate de către Organismele Naţionale de Implementare. 
Procedura de desemnare a acestor organisme şi de pregătire a programelor naţionale se află în derulare, fiecare Stat Membru fiind încurajat să consulte societatea civilă şi alte organizaţii relevante. În acest sens, Comisia a invitat toate organizaţiile şi reţelele cu care colaborează - printre care şi Eurocities - să furnizeze, pentru viitoare consultări pe această temă, datele de contact ale reprezentanţilor oraşelor membre, date care vor fi apoi transmise administraţiilor naţionale ale Statelor Membre, iar Municipiului Timişoara a transmis datele de contact ale responsabililor săi din domeniul social.

Pentru îmbunătăţirea comunicării cu departamentele din cadrul instituţiei şi îmbunătăţirea modalităţilor de lucru cu acestea, precum şi pentru o implicare mai activă a Municipiului Timişoara în activităţile Eurocities, au fost întreprinse câteva demersuri pentru organizarea unei mini reţele formate din reprezentanţi ai diferitelor compartimente din cadrul instituţiei, majoritatea cunoscători ai limbii engleze, care să disemineze în cadrul compartimentelor pe care le reprezintă informaţiile primite de la Eurocities, relevante pentru domeniile lor de activitate. Acest fapt a uşurat foarte mult comunicarea în interiorul instituţiei cu privire la cooperarea cu Eurocities. 
Menţionăm că ne-am implicat în toate activităţile propuse de Eurocities care nu au implicat costuri suplimentare în afara taxei de membru. 
***
Prezenţa în cadrul reţelei Eurocities alături de cele mai importante oraşe din statele membre ale Uniunii Europene aduce Municipiului Timişoara în primul rând  un plus de imagine şi îi oferă oportunitatea de a fi activ la nivel european alături de cele mai importante oraşe europene. 
Ca urmare a implicării în diverse activităţi şi proiecte ale Eurocities, am fost recomandaţi de oraşele cu care am colaborat în cadrul altor proiecte de interes pentru oraş. Spre exemplu, am fost invitaţi de Districtul Bromley din Londra să participăm în calitate de partener - alături de alte oraşe cu renume din Europa - în cadrul proiectului PIMMS TRANSFER, proiect care este în curs de implementare şi care vizează dezvoltarea de iniţiative în domeniul managementului mobilităţii urbane şi care este finanţat prin programul european de cooperare interregională INTERREG IVC.

Prezenţa în acestă reţea ne aduce beneficiul de a avea informaţii relevante privind preocupări europene de actualitate, care altfel ar necesita resurse umane şi financiare importante. Prin intermediul informărilor periodice primite de la Eurocities, prezentate într-o manieră succintă şi foarte accesibilă cu privire la principalele dezbateri desfăşurate la nivelul Uniunii Europene, cu sau fără participarea Eurocities, care prezintă un interes major pentru oraşe, suntem conectaţi la toate evenimentele importante pentru Europa. 
Acest cadru oferă posibilitatea ca oraşele să aibă un schimb regulat de informaţii cu privirea la problemele comune cu care se confruntă în toate aspectele vieţii urbane – sociale, de mediu, culturale, economice, să-şi împărtăşească cunoştinţe şi idei, să facă faţă la provocări şi oportunităţi similare, să poată obţine beneficii învăţând unul din experienţa celuilalt şi să poată să îşi exprime poziţia faţă de diverse documente şi normative europene în curs de elaborare, iar Eurocities să le reprezinte în faţa instituţiilor europene pentru găsirea de soluţii în privinţa acestora şi astfel problemele cheie ale fiecărui oraş membru să fie incluse în problematica europeană.  
Beneficiile aduse de statutul de membru al reţelei Eurocities şi implicarea în activităţile propuse de aceasta nu sunt neapărat beneficii imediate ci beneficii de lungă durată care au impact asupra dezvoltării durabile a oraşului.

